stališčem Sveta o sprejetju uredbe Evropskega parlamenta in Sveta o vzpostavitvi programa za pravice in vrednote (2021–2027) in razveljavitvi Uredbe (EU) št. 390/2014

2018/0207 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju uredbe Evropskega parlamenta in Sveta o vzpostavitvi programa za pravice in vrednote (2021–2027) in razveljavitvi Uredbe (EU) št. 390/2014

1.Ozadje

Predložitev predloga Evropskemu parlamentu in Svetu (dokument COM(2018) 383) 30. maj 2018 Odbor regij je podal mnenje o predlogu 10. oktober 2018 Evropski ekonomsko-socialni odbor je sprejel mnenje o predlogu 18. oktober 2018 Odbor stalnih predstavnikov je sprejel delni mandat za pogajanja, ki je bil nato razširjen 19. december 2018 20. februar 2019 Trialogi 22. januar, 5. februar, 20. februar in 6. marec 2019 Odbor stalnih predstavnikov je potrdil skupni dogovor, dosežen z Evropskim parlamentom na četrtem trialogu 13. marec 2019 Evropski parlament je s sprejetjem zakonodajne resolucije (prva obravnava) potrdil skupno razumevanje 17. april 2019 Dogovor Sveta o splošnem pristopu 2. december 2020 Trialoga 10. in 17. december 2020 Odbor za državljanske svoboščine, pravosodje in notranje zadeve je predsedniku Odbora stalnih predstavnikov (2. del) poslal dopis, v katerem je potrdil, da Evropski parlament soglaša z izidom medinstitucionalnih pogajanj 4. februar 2021 Odbor stalnih predstavnikov je dosegel politični dogovor o kompromisnem besedilu 17. februar 2021 Sprejetje stališča Sveta v prvi obravnavi 19. april 2021

2.Cilj predloga Komisije

Program za pravice in vrednote je eden od instrumentov financiranja v večletnem finančnem okviru za obdobje 2021–2027. Program za pravice in vrednote prispeva k varstvu in spodbujanju pravic in vrednot, kot so zapisane v Pogodbah EU in Listini EU o temeljnih pravicah, da bi ohranili in nadalje razvili odprte, na pravicah temelječe, demokratične, enakostne in vključujoče družbe, ki temeljijo na pravni državi. Program bo podpiral organizacije civilne družbe, ki so na lokalni, regionalni, nacionalni in nadnacionalni ravni dejavne pri spodbujanju vrednot in pravic Unije. Povečeval bo ozaveščenost o enakosti in nediskriminaciji, pravicah otrok, varstvu podatkov, pravicah iz državljanstva EU in skupni evropski zgodovini. Prispeval bo k spodbujanju vključevanja vidika spola in nediskriminacije. Prispeval bo k preprečevanju nasilja nad ženskami na podlagi spola ter vseh oblik nasilja nad otroki in drugimi ogroženimi skupinami ter boju proti takim vrstam nasilja. Podpiral bo udeležbo državljanov v demokratičnem življenju EU. Komisija je predlagala skupni proračun v višini 641 705 000 EUR v tekočih cenah.

Program bo podpiral organizacije civilne družbe, evropske mreže, javne organe, vključno z organi za enakost in človekove pravice, lokalnimi organi, akademskimi krogi / raziskovalnimi inštituti in možganskimi trusti. Financiral bo dejavnosti, kot so:

• povečevanje ozaveščenosti o pravicah, vrednotah in načelih, na katerih temelji EU, pa tudi o kulturi in zgodovini EU;

• povečevanje poznavanja prava in politik EU ter morebitnih ovir za uveljavljanje pravic;

• povečevanje zmogljivosti za ukrepanje za boljše izvajanje pravnih instrumentov in politik EU v državah članicah;

• spodbujanje čezmejnega sodelovanja, izmenjav in razprav, izboljšanje medsebojnega poznavanja, medsebojnega razumevanja in krepitev medsebojnega zaupanja med vsemi deležniki.

3.Pripombe k stališču Sveta

Stališče Sveta odraža dogovor, dosežen v trialogih. Med najpomembnejšimi spremembami v primerjavi s predlogom Komisije so:

–naslov : naslov je bil spremenjen v: program za državljane, enakost, pravice in vrednote;

–specifični cilji: podrobnejša opredelitev vsakega od treh predlaganih področij (enakost in pravice, delovanje in udeležba državljanov, program Daphne) in zlasti opredelitev primerov nekaterih skupin, ki jim grozi nasilje;

–novo področje: doda se novo četrto področje (vrednote Unije), namenjeno zlasti podpori organizacijam civilne družbe, ki so dejavne pri spodbujanju vrednot, demokracije in pravne države Unije. Ti elementi so bistveni za krepitev zaupanja državljanov v Unijo in zagotavljanje medsebojnega zaupanja med državami članicami. Program bo na ta način prispeval k oblikovanju bolj demokratične Unije, spoštovanju pravne države in demokratičnega dialoga, preglednosti in dobremu upravljanju;

–dodatno financiranje: dodelitev dodatnih sredstev v višini 800 000 000 EUR v cenah iz leta 2018, ki izhajajo iz prilagoditve za posamezne programe iz člena 5 in Priloge II k Uredbi Sveta (EU, Euratom) 2020/2093 (tj. uredba o večletnem finančnem okviru);

–namenska dodelitev sredstev: uvedba namenske dodelitve sredstev po področjih in znotraj področij ter uvedba rezerve za prožnost; dodelitev znatnega dela proračuna (finančna sredstva in dodatna sredstva) za področje vrednot Unije; dodatno financiranje, zagotovljeno z dodatnimi dodelitvami, zagotavlja, da se področje vrednot Unije ustrezno financira in da ni ogroženo pravilno izvajanje ostalih treh področij;